През 1103 г. кралят безуспешно обсажда Акра, най-голямото пристанище в Палестина, но тя получава помощ от Египет по море. Същата година плаща откуп за освобождаването на Боемунд от Антиохия, който се намира в плен от Битката при Мелитена. През 1104, отново подпомогнат от една генуезка флотилия, Балдуин най-накрая превзема Акра. През 1105 г. отново побеждава египтяните при Рамла. През 1109 се проявява като мъдър арбитър при един съвет на бароните, свикан пред стените на Триполи по повод на спорове между тях. В резултат Танкред се отказва от претенциите си. Малко по-късно градът пада в ръцете на кръстоносците и по-късно става главният град на графство Триполи. През 1110 към територията на Йерусалимското кралство е прибавен Бейрут, отново с генуезка помощ. Балдуин се отправя на поход на север в помощ на Едеса, която е обсадена от мосулски мюсюлмани.